**Έκθεση της Κοινοβουλευτικής Επιτροπής Εσωτερικών για το νομοσχέδιο**

**«Ο περί Προϋπολογισμού της Αρχής Ραδιοτηλεόρασης Κύπρου του 2023 Νόμος του 2022»**

**Παρόντες:**

Μαρίνα Νικολάου, αναπλ. πρόεδρος Χρίστος Σενέκης

Βαλεντίνος Φακοντής Μαρίνος Μουσιούττας

Νίκος Σύκας Αλεξάνδρα Ατταλίδου

Πανίκος Λεωνίδου

Η Κοινοβουλευτική Επιτροπή Εσωτερικών μελέτησε το πιο πάνω νομοσχέδιο σε συνεδρία της, που πραγματοποιήθηκε την 21η Νοεμβρίου 2022. Στη συνεδρία της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Οικονομικών, του Υπουργείου Εσωτερικών και της Αρχής Ραδιοτηλεόρασης Κύπρου.

Ο προϋπολογισμός της Αρχής Ραδιοτηλεόρασης Κύπρου για το έτος 2023 προβλέπει έσοδα ύψους €1.748.150 και δαπάνες ύψους €2.038.596.

Τα έσοδα της Αρχής Ραδιοτηλεόρασης Κύπρου προέρχονται κυρίως από τα τέλη που εισπράττει η Αρχή για την εξέταση αιτήσεων παραχώρησης άδειας εγκατάστασης και λειτουργίας ραδιοφωνικών και τηλεοπτικών οργανισμών, από τα τέλη επί των εσόδων των εν λόγω οργανισμών που εισπράττονται από τις διαφημίσεις, καθώς και από τα διοικητικά πρόστιμα που επιβάλλονται για παραβάσεις των διατάξεων της ισχύουσας νομοθεσίας περί Ραδιοφωνικών και Τηλεοπτικών Οργανισμών.

Οι δαπάνες της Αρχής αφορούν κυρίως αποδοχές προσωπικού, λειτουργικά έξοδα, αποζημίωση της προέδρου και των μελών της Αρχής, αγορά και συντήρηση εξοπλισμού, έξοδα για υπηρεσιακά ταξίδια, διοργάνωση συνεδρίων και σεμιναρίων, συνδρομές σε διεθνείς και τοπικούς οργανισμούς, δικηγορικά έξοδα, ελεγκτικά δικαιώματα, έξοδα για την υλοποίηση προγράμματος για την παιδεία στα μέσα μαζικής ενημέρωσης, μη προβλεπόμενες δαπάνες και αποθεματικό.

Σύμφωνα με τα στοιχεία που κατατέθηκαν στην επιτροπή από το Υπουργείο Εσωτερικών, ο προϋπολογισμός της Αρχής για το έτος 2023 είναι ελλειμματικός, δεδομένου ότι οι δαπάνες υπερβαίνουν τα έσοδα κατά €290.446. Συναφώς, το προϋπολογιζόμενο έλλειμμα αναμένεται να καλυφθεί από τα πλεονάσματα προηγούμενων ετών, τα οποία στο τέλος του έτους 2022 προβλέπεται να ανέλθουν σε €2.981.998.

Περαιτέρω, ο εν λόγω προϋπολογισμός παρουσιάζει συνολική αύξηση των δαπανών της Αρχής κατά €149.494 σε σχέση με τον εγκεκριμένο προϋπολογισμό της για το έτος 2022, κυρίως λόγω της αύξησης των αποδοχών του προσωπικού της Αρχής και των δαπανών που αφορούν στην αγορά μηχανογραφικού και ηλεκτρολογικού εξοπλισμού και στην καταβολή δικηγορικών εξόδων, λόγω της αυξημένης τάσης καταχώρισης προσφυγών εναντίον αποφάσεων της Αρχής.

Πέραν των πιο πάνω, όπως επισημαίνεται στα εν λόγω στοιχεία, η μείωση των εσόδων της Αρχής κατά €145.400 αφορά την απώλεια εσόδων η οποία προέκυψε από τη διακοπή και μη ανανέωση τριών τηλεοπτικών εκπομπών, ήτοι δύο αθλητικών εκπομπών του παρόχου ψηφιακής τηλεόρασης CYTAVISION και μίας θεματικής εκπομπής τηλεαγοράς (telemarketing).

Στο στάδιο της εξέτασης του προϋπολογισμού η επιτροπή ζήτησε πρόσθετα στοιχεία και επεξηγήσεις αναφορικά με ορισμένες πρόνοιες αυτού, καθώς και πληρέστερη ενημέρωση για τη λειτουργία της Αρχής.

Συναφώς, ο διευθυντής της Αρχής Ραδιοτηλεόρασης Κύπρου δήλωσε ότι με τη μετάβαση σε ψηφιακό περιβάλλον όσον αφορά τη λειτουργία των ραδιοφωνικών οργανισμών αναμένεται η εκδήλωση ενδιαφέροντος για περαιτέρω αδειοδοτήσεις στον τομέα αυτό, δεδομένου ότι θα υπάρχουν διαθέσιμες νέες ραδιοφωνικές συχνότητες. Επιπροσθέτως, επισήμανε ότι ενδεχόμενη αναθεώρηση των ισχύουσων νομοθετικών ρυθμίσεων αναφορικά με το ιδιοκτησιακό καθεστώς και τη μετοχική δομή των ραδιοφωνικών και τηλεοπτικών οργανισμών θα συνδράμει στην προσέλκυση νέων επενδυτών στα ραδιοτηλεοπτικά μέσα. Τέλος, ενημέρωσε την επιτροπή ότι επίκειται η αναθεώρηση του ισχύοντος νομοθετικού πλαισίου, ώστε τα διοικητικά πρόστιμα τα οποία επιβάλλονται για παραβάσεις των διατάξεων της νομοθεσίας περί Ραδιοφωνικών και Τηλεοπτικών Οργανισμών να μην περιλαμβάνονται ως έσοδα στον ετήσιο προϋπολογισμό της Αρχής.

Η Κοινοβουλευτική Επιτροπή Εσωτερικών, αφού διεξήλθε τις επιμέρους πρόνοιες του προϋπολογισμού και αφού έλαβε υπόψη όλα όσα τέθηκαν ενώπιόν της, ομόφωνα εισηγείται στη Βουλή την ψήφιση του νομοσχεδίου σε νόμο για την κατά νόμο έγκριση του προϋπολογισμού της Αρχής Ραδιοτηλεόρασης Κύπρου για το έτος 2023.

29 Νοεμβρίου 2022

Αρ. Φακ.: 23.01.063.215-2022

ΔΠ/ΝΧ,ΡΠ/Ελ.Π